Érsek, Árpád, minister dopravy a výstavby SR (2019-09-12):
Ďakujem za otázku, pán poslanec. Ako vždycky, musím vám na ňu odpovedať a som pripravený. Na zá... (minister sa zasmial), ale; na základe môjho poverenia na vykonanie kontroly špeciálny stavebný úrad pre diaľnice dňa 10. júna 2019 začal vykonávať štátny stavebný dohľad podľa § 99 zákona č. 50/1976 Zb. o územnom plánovaní a stavebnom poriadku, teda tzv. stavebného zákona. V rámci štátneho stavebného dohľadu špeciálny stavebný úrad požiadal o konzultáciu Ministerstvo životného prostredia Slovenskej republiky a Slovenskú inšpekciu životného prostredia. Zároveň požiadal o súčinnosť Ministerstvo vnútra Slovenskej republiky a Krajské riaditeľstvo Policajného zboru, odbor kriminálnej polície, a uskutočnili rokovanie, uskutočnil rokovanie s Národnou diaľničnou spoločnosťou ako so spracovateľom ekoauditu, ako aj s hodnotením diaľnice D4 a rýchlostnej cesty R7. Špeciálnemu stavebnému úradu bolo dňa 12. júna 2019, 12. júla, aby ste, presne je zápis, zo strany sekcie projektov verejno-súkromného partnerstva predložené vyhodnotenie výsledkov ekoauditu, odberu vzoriek násypného materiálu zo dňa 7. júna 2019, vykonaného akreditovaným skúšobným laboratóriom, tzv. ekoaudit dva. V troch vzorkách odobratých v kilometri 0,8 až 1,3 D4 bol detegovaný azbestový materiál. V týchto troch vzorkách bol znovu dokumentovaný výskyt azbestového vlákna chryzotil, ktorý býva využívaný napríklad na výrobu žiaruvzdorných a hlukových izolácií, azbestovo-cementových panelov, brzdových obložení a tak ďalej, motorových vozidiel s nehorľavým textilom a tak ďalej. Špeciálny stavebný úrad pre diaľnice preto zaslal dňa 23. júla 2019 zhotoviteľovi výzvu na nápravu, ktorou vzhľadom na závažnosť zistení nariadil zhotoviteľovi zastaviť navážanie a používanie materiálov, ktoré nie sú schválené na použitie pri výstavbe, a špecifických materiálov obsahujúcich azbestové vlákna, čo sa podľa mojich informácií aj stalo. Úrad zároveň konštatoval, že materiál obsahujúci azbest nie je v súlade s podmienkami stavebného povolenia, okrem iného si vyžiadal predloženie harmonogramu sanačných opatrení, ako aj informáciu o tom, kde všade bol použitý nevhodný materiál, a to vo vzťahu k takému materiálu postupovať obdobne ako pri zistenom nevhodnom materiáli obsahujúcom azbestové vlákna. Čo je pre mňa takisto dôležité, úrad nariadil zabezpečenie dostatočných organizačno-technických opatrení na stavbe, aby boli dodržané postupy riadenia a kontroly kvality a podobné excesy na stavbe sa už neopakovali. Vzhľadom na priebežné dopĺňanie dokladov zo strany zhotoviteľa a na základe výzvy ďalšie odoberanie kontrolných vzoriek zo strany zhotoviteľa a predloženie výsledkov ich vyhodnotenia, štátny stavebný dohľad zatiaľ nie je ukončený. Významným krokom pri ďalšom postupe bude spolupráca s políciou, ktorá tiež odobrala rozsiahle vzorky a ich výsledky ešte presnejšie určia potrebu prípadných sanačných opatrení. Rezort dopravy postupuje podľa tejto záležitosti maximálne transparentne a všetky správy, ktoré je možné poskytnúť verejnosti, okamžite zverejňujeme. Verím, že napríklad už koncom tohto mesiaca takto bude možné zverejniť výsledky dohľadu, ktoré špeciálny stavebný úrad urobil vo výstavbe niektorých mostov na trase budúcej diaľnice. Úspešné dokončenie tohto úseku je jednou z mojich priorít a diaľnica musí byť postavená podľa platných pravidiel a hlavne musí byť bezpečná pre ľudí, ktorí v jej okolí žijú. Aj ja tam s mojou rodinou žijem na Žitnom ostrove, pán poslanec, ubezpečujem vás, že dávam na to veľký pozor. Skončil som.